title: A Bizottság (EU) 2015/1110 végrehajtási rendelete (2015. július 8.) a kukoricára vonatkozóan a 969/2006/EK rendelettel megnyitott vámkontingens keretében 2015. június 26. és július 3. között benyújtott behozataliengedély-kérelmekben szereplő mennyiségekre alkalmazandó elosztási együttható rögzítéséről

text:
               9.7.2015

               HU

               Az Európai Unió Hivatalos Lapja

               L 181/80

         A BIZOTTSÁG (EU) 2015/1110 VÉGREHAJTÁSI RENDELETE
   (2015. július 8.)
   a kukoricára vonatkozóan a 969/2006/EK rendelettel megnyitott vámkontingens keretében 2015. június 26. és július 3. között benyújtott behozataliengedély-kérelmekben szereplő mennyiségekre alkalmazandó elosztási együttható rögzítéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 188. cikke (1) és (3) bekezdésére,
   mivel:

               (1)

               A 969/2006/EK bizottsági rendelet (2) éves vámkontingenst nyitott meg (09.4131 tételszámmal) 277 988 tonna kukorica behozatalára.

               (2)

               A 969/2006/EK rendelet 2. cikkének (1) bekezdése 138 994 tonnában határozta meg az 2. alidőszakra vonatkozó mennyiséget a 2015. július 1-jétőldecember 31-ig tartó időszakra.

               (3)

               A 2015. június 26. (brüsszeli idő szerint 13 óra) és július 3. (brüsszeli idő szerint 13 óra) közötti időszakban benyújtott behozataliengedély-kérelmek a rendelkezésre állónál nagyobb mennyiségre vonatkoznak. Ezért helyénvaló az igényelt mennyiségekre alkalmazandó, az 1301/2006/EK bizottsági rendelet (3) 7. cikke (2) bekezdésének megfelelően kiszámított elosztási együttható rögzítésével meghatározni, hogy a behozatali engedélyek milyen mennyiségekre bocsáthatók ki.

               (4)

               Indokolt továbbá úgy rendelkezni, hogy a 969/2006/EK rendelet alapján ne kerüljön sor további behozatali engedélyek kibocsátására a folyó kontingensidőszakra vonatkozóan.

               (5)

               Az intézkedés hatékonyságának biztosítása érdekében indokolt, hogy e rendelet az Európai Unió Hivatalos Lapjában való kihirdetésének napján lépjen hatályba,

         ELFOGADTA EZT A RENDELETET:
   1. cikk
   (1)   A 969/2006/EK rendelet 2. cikkének (1) bekezdésében említett kontingens (09.4131 tételszám) keretén belüli behozatalra irányuló, a 2015. június 26. (brüsszeli idő szerint 13 óra) és július 3. (brüsszeli idő szerint 13 óra) közötti időszakban benyújtott engedélykérelmekben szereplő mennyiségekre 77,459146 %-os elosztási együtthatót kell alkalmazni.
   (2)   A 969/2006/EK rendelet 2. cikkének (1) bekezdésében említett kontingens (09.4131 tételszám) keretén belüli behozatalra irányuló új engedélykérelmek benyújtását a folyó alkontingens-időszakra vonatkozóan 2015. július 3-án (brüsszeli idő szerint) 13 órától fel kell függeszteni.
   2. cikk
   Ez a rendelet az Európai Unió Hivatalos Lapjában való kihirdetése napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. július 8-án.

            a Bizottság részéről,

            az elnök nevében,

         Jerzy PLEWA

            mezőgazdasági és vidékfejlesztési főigazgató

      (1)  HL L 347., 2013.12.20., 671. o.

      (2)  A Bizottság 2006. június 29-i 969/2006/EK rendelete a harmadik országokból származó kukorica behozatalára vonatkozó közösségi vámkontingens megnyitásáról és kezeléséről (HL L 176., 2006.6.30., 44. o.).

      (3)  A Bizottság 2006. augusztus 31-i 1301/2006/EK rendelete az importengedélyek rendszere alá tartozó mezőgazdasági termékek behozatali vámkontingenseinek kezelésére vonatkozó közös szabályok megállapításáról (HL L 238., 2006.9.1., 13. o.).


title: A Bizottság 1128/2012/EU végrehajtási rendelete ( 2012. november 26. ) egyes áruk Kombinált Nómenklatúra szerinti besorolásáról

text:
               1.12.2012

               HU

               Az Európai Unió Hivatalos Lapja

               L 331/15

         A BIZOTTSÁG 1128/2012/EU VÉGREHAJTÁSI RENDELETE
   (2012. november 26.)
   egyes áruk Kombinált Nómenklatúra szerinti besorolásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének a) pontjára,
   mivel:

               (1)

               A 2658/87/EGK rendelet mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.

               (2)

               A 2658/87/EGK rendelet meghatározza a Kombinált Nómenklatúra értelmezésére irányadó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul vagy azt bármilyen további albontással kiegészíti, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.

               (3)

               Az említett általános szabályok értelmében a mellékletben szereplő táblázat 1. oszlopában leírt árukat a 3. oszlopban feltüntetett indokok alapján a táblázat 2. oszlopában megjelölt KN-kód alá kell besorolni.

               (4)

               Indokolt úgy rendelkezni, hogy a tagállamok vámhatóságai által kibocsátott, e rendelet rendelkezéseitől eltérő tartalmú, az áruk Kombinált Nómenklatúra szerinti besorolására vonatkozó kötelező érvényű tarifális felvilágosítást a jogosult – a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet (2) 12. cikke (6) bekezdésének alkalmazásában – három hónapig továbbra is felhasználhatja.

               (5)

               Az e rendeletben előírt intézkedések összhangban vannak a Vámkódexbizottság véleményével,

         ELFOGADTA EZT A RENDELETET:
   1. cikk
   A Kombinált Nómenklatúrában a melléklet táblázatának 1. oszlopában leírt árukat a táblázat 2. oszlopában megjelölt KN-kód alá kell besorolni.
   2. cikk
   A tagállamok vámhatóságai által kibocsátott, e rendelet rendelkezéseitől eltérő tartalmú kötelező érvényű tarifális felvilágosítás – a 2913/92/EGK rendelet 12. cikke (6) bekezdésének alkalmazásában – három hónapig továbbra is felhasználható.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2012. november 26-án.

            a Bizottság részéről, az elnök nevében,
         Algirdas ŠEMETA

            a Bizottság tagja

      (1)  HL L 256., 1987.9.7., 1. o.

      (2)  HL L 302., 1992.10.19., 1. o.

      MELLÉKLET

                  Árumegnevezés

                  Besorolás
                  (KN-kód)

                  Indokolás

                  (1)

                  (2)

                  (3)

                  Egy panel (ún. vízhatlan rétegelt lemez), amely tizenhárom, forrásban lévő víznek ellenálló ragasztóval összeragasztott falemezből áll. A lemezek úgy vannak elhelyezve, hogy az egymást fedő rétegekben a rostok száliránya eltérjen.
                  A belső lemezek vastagsága legfeljebb 2 mm. A két külső lemez 1 mm-nél vékonyabb, szigetelés céljából polimerrel bevont nyárfából készült.
                  A panel sűrűsége 0,5 g/cm3.
                  A panelt az építőiparban, például betonszerkezetek zsaluzásához használják.

                  4412 32 10

                  A besorolást a Kombinált Nómenklatúra értelmezésére vonatkozó 1. és 6. általános szabály, valamint a 4412, a 4412 32 és a 4412 32 10 KN-kód szövege határozza meg.
                  A 4413 vtsz. alá, tömörített faként történő besorolás kizárt, mivel a panel nem esett át olyan kémiai vagy fizikai kezelésen, amely révén nőtt volna sűrűsége vagy keménysége, illetve javult volna mechanikai szilárdsága vagy a vegyi vagy elektromos hatásokkal szembeni ellenálló képessége (lásd a 4413 vámtarifaszámához tartozó HR-magyarázatot is).
                  A panel rétegelt lemeznek minősül, mivel több, egymáshoz oly módon ragasztott falemezből áll, hogy az egymást fedő lemezek rostjainak száliránya eltér (lásd a 4412 vámtarifaszámához tartozó HR-magyarázat (1) pontját is).
                  A panelt ezért a 4412 32 10 vtsz. alá, más, legalább egy, nem tűlevelű fa külső réteggel rendelkező rétegelt lemezként kell besorolni.


title: A Bizottság 365/2014/EU végrehajtási rendelete ( 2014. április 7. ) a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról

text:
               11.4.2014

               HU

               Az Európai Unió Hivatalos Lapja

               L 108/9

         A BIZOTTSÁG 365/2014/EU VÉGREHAJTÁSI RENDELETE
   (2014. április 7.)
   a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének a) pontjára,
   mivel:

               (1)

               A 2658/87/EGK rendelet létrehozta az áruk nómenklatúráját (a továbbiakban: Kombinált Nómenklatúra), amelyet az említett rendelet I. melléklete tartalmaz.

               (2)

               A jogbiztonság érdekében célszerű tisztázni a Kombinált Nómenklatúra alkalmazási körét a tojássárgájára vonatkozó 0408 11 és 0408 19 alszámot illetően.

               (3)

               A 0408 vámtarifaszám alatt szereplő „másképpen tartósítva” kifejezésnek a 0408 11 és 0408 19 alszám alkalmazásában ki kell terjednie korlátozott mennyiségű só vagy vegyi anyag tartósítási célból történő felhasználására, amennyiben a só és a vegyi anyagok nem gyakorolnak hatást a szóban forgó termékek jellegére. Figyelemmel a 0408 11 és 0408 19 alszám alá tartozó termékek általánosan alkalmazott előállítási módszereire a sót vagy vegyi anyagokat nem szabad a termékek tartósításához szükségesnél nagyobb mértékben alkalmazni. A só legfeljebb 12 tömegszázalékot kitevő mennyisége vagy egyéb tartósítószerek kisebb mennyiségei elvben nem változtatják meg a tojássárgája jellegét és így a 0408 11 és 0408 19 alszám alá sorolhatók.

               (4)

               Egységes uniós értelmezésének biztosítása érdekében a Kombinált Nómenklatúra Második részének 4. árucsoportját ezért egy új Kiegészítő megjegyzéssel kell kiegészíteni.

               (5)

               A 2658/87/EGK rendelet I. mellékletét ennek megfelelően módosítani kell.

               (6)

               Az e rendeletben előírt intézkedések összhangban vannak a Vámkódexbizottság véleményével,

         ELFOGADTA EZT A RENDELETET:
   1. cikk
   A 2658/87/EGK rendelet I. mellékletében meghatározott Kombinált Nómenklatúra Második részének 4. árucsoportjához tartozó Kiegészítő megjegyzés rész a következő 2. ponttal egészül ki:

                  „2.

                  A 0408 11 és 0408 19 alszámok esetében az alábbiak alkalmazandók:
                  A »másképpen tartósítva« kifejezés a tartósítási célból hozzáadott korlátozott mennyiségű sót (általában legfeljebb 12 tömegszázalék körüli mennyiségben) vagy kis mennyiségű vegyi anyagot tartalmazó tojássárgájára is vonatkozik, amennyiben az alábbi két feltétel teljesül:

                              i.

                              a termékek megőrzik a 0408 11 és 0408 19 alszám alá tartozó tojássárgája jellegét;

                              ii.

                              só vagy vegyi anyagok a termékek tartósításához szükségesnél nagyobb mértékben nem alkalmazhatók.”

   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. április 7-én.

            a Bizottság részéről,

            az elnök nevében,

         Algirdas ŠEMETA

            a Bizottság tagja

      (1)  HL L 256., 1987.9.7., 1. o.


title: A Bizottság (EU) 2017/1488 végrehajtási rendelete (2017. augusztus 18.) az ISIL-lel (Dáissal) és az al-Kaida szervezetekkel összeköttetésben álló egyes személyekkel és szervezetekkel szemben meghatározott egyes korlátozó intézkedések bevezetéséről szóló 881/2002/EK tanácsi rendelet 274. alkalommal történő módosításáról

text:
               19.8.2017

               HU

               Az Európai Unió Hivatalos Lapja

               L 215/1

         A BIZOTTSÁG (EU) 2017/1488 VÉGREHAJTÁSI RENDELETE
   (2017. augusztus 18.)
   az ISIL-lel (Dáissal) és az al-Kaida szervezetekkel összeköttetésben álló egyes személyekkel és szervezetekkel szemben meghatározott egyes korlátozó intézkedések bevezetéséről szóló 881/2002/EK tanácsi rendelet 274. alkalommal történő módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az ISIL-lel (Dáissal) és az al-Kaida szervezetekkel összeköttetésben álló egyes személyekkel és szervezetekkel szemben meghatározott egyes korlátozó intézkedések bevezetéséről szóló, 2002. május 27-i 881/2002/EK tanácsi rendeletre (1) és különösen annak 7. cikke (1) bekezdésének a) pontjára és 7a. cikkének (5) bekezdésére,
   mivel:

               (1)

               A 881/2002/EK rendelet I. melléklete felsorolja azon személyeket, csoportokat és szervezeteket, amelyekre a rendeletnek megfelelően a pénzeszközök és gazdasági erőforrások befagyasztása vonatkozik.

               (2)

               2017. augusztus 9-én az Egyesült Nemzetek Biztonsági Tanácsának szankcióbizottsága úgy határozott, hogy egy bejegyzést módosít az azon személyekre, csoportokra és szervezetekre vonatkozó jegyzékében, amelyekre vonatkozóan a pénzeszközök és gazdasági erőforrások befagyasztását alkalmazni kell. A 881/2002/EK rendelet I. mellékletét ezért ennek megfelelően módosítani kell,

         ELFOGADTA EZT A RENDELETET:
   1. cikk
   A 881/2002/EK rendelet I. melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. augusztus 18-án.

            a Bizottság részéről,

            az elnök nevében,

            a Külpolitikai Eszközökért Felelős Szolgálat vezetője

      (1)  HL L 139., 2002.5.29., 9. o.

      MELLÉKLET
      A 881/2002/EK rendelet I. mellékletében a „Természetes személyek” részben:

         A „Rustam Magomedovich Aselderov (eredeti írásmóddal: Рустам Магомедович Асельдеров) (más néven a) Abu Muhammad (eredeti írásmóddal: Абу Мухаммад), b) Abu Muhammad Al-Kadari (eredeti írásmóddal: Абу Мухаммад Аль-Кадари), c) Muhamadmuhtar (eredeti írásmóddal: Мухамадмухтар). Születési ideje: 1981.3.9. Születési helye: Iki-Burul falu, Iki-buruli járás, Kalmük Köztársaság, Oroszországi Föderáció. Állampolgársága: Oroszországi Föderáció. Útlevélszáma: Az Oroszországi Föderáció Szövetségi Migrációs Hivatalának Dagesztáni Köztársasági Igazgatóságának leninszkiji hivatala által kiállított 8208 No. 555627. számú orosz útlevél. A 7d. cikk (2) bekezdésének i) pontjában meghatározott megjelölés időpontja: 2016.12.12.” bejegyzés azonosító adatainak

      helyébe a következő szöveg lép:

         „Rustam Magomedovich Aselderov (eredeti írásmóddal: Рустам Магомедович Асельдеров) (más néven a) Abu Muhammad [eredeti írásmóddal: Абу Мухаммад]; b) Abu Muhammad Al-Kadari [eredeti írásmóddal: Абу Мухаммад Аль-Кадари]; c) Muhamadmuhtar [eredeti írásmóddal: Мухамадмухтар]). Születési ideje: 1981.3.9. Születési helye: Iki-Burul falu, Iki-buruli járás, Kalmük Köztársaság, Oroszországi Föderáció. Állampolgársága: Oroszországi Föderáció. Útlevélszáma: az Oroszországi Föderáció Szövetségi Migrációs Hivatala Dagesztáni Köztársasági Igazgatóságához tartozó leninszkiji hivatal által kiállított 8208 No. 555627. számú orosz útlevél. Egyéb információ: 2016. december 3-án életét vesztette Mahacskalában (Dagesztáni Köztársaság, Oroszországi Föderáció). A 7d. cikk (2) bekezdésének i) pontjában meghatározott megjelölés időpontja: 2016.12.12.”


title: A Bizottság (EU) 2015/1202 végrehajtási rendelete (2015. július 22.) az egyes gyümölcs- és zöldségfélék behozatali árának meghatározására szolgáló behozatali átalányértékek megállapításáról

text:
               23.7.2015

               HU

               Az Európai Unió Hivatalos Lapja

               L 195/41

         A BIZOTTSÁG (EU) 2015/1202 VÉGREHAJTÁSI RENDELETE
   (2015. július 22.)
   az egyes gyümölcs- és zöldségfélék behozatali árának meghatározására szolgáló behozatali átalányértékek megállapításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról, és a 922/72/EGK, a 234/79/EK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1),
   tekintettel az 1234/2007/EK tanácsi rendeletnek a gyümölcs- és zöldség-, valamint a feldolgozottgyümölcs- és feldolgozottzöldség-ágazatra alkalmazandó részletes szabályainak a megállapításáról szóló, 2011. június 7-i 543/2011/EU bizottsági végrehajtási rendeletre (2) és különösen annak 136. cikke (1) bekezdésére,
   mivel:

               (1)

               Az Uruguayi Forduló többoldalú kereskedelmi tárgyalásai eredményeinek megfelelően az 543/2011/EU végrehajtási rendelet a XVI. mellékletének A. részében szereplő termékek és időszakok tekintetében meghatározza azokat a szempontokat, amelyek alapján a Bizottság rögzíti a harmadik országokból történő behozatalra vonatkozó átalányértékeket.

               (2)

               Az 543/2011/EU végrehajtási rendelet 136. cikke (1) bekezdése alapján a behozatali átalányérték számítására munkanaponként, változó napi adatok figyelembevételével kerül sor. Ezért helyénvaló előírni, hogy e rendelet az Európai Unió Hivatalos Lapjában való kihirdetésének napján lépjen hatályba,

         ELFOGADTA EZT A RENDELETET:
   1. cikk
   Az 543/2011/EU végrehajtási rendelet 136. cikkében említett behozatali átalányértékeket e rendelet melléklete határozza meg.
   2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. július 22-én.

            a Bizottság részéről,

            az elnök nevében,

         Jerzy PLEWA

            mezőgazdasági és vidékfejlesztési főigazgató

      (1)  HL L 347., 2013.12.20., 671. o.

      (2)  HL L 157., 2011.6.15., 1. o.

      MELLÉKLET

         Az egyes gyümölcs- és zöldségfélék behozatali árának meghatározására szolgáló behozatali átalányértékek

                  (EUR/100 kg)

                  KN-kód

                  Országkód (1)

                  Behozatali átalányérték

                  0702 00 00

                  AL

                  29,8

                  MA

                  154,8

                  MK

                  34,0

                  ZZ

                  72,9

                  0707 00 05

                  TR

                  137,2

                  ZZ

                  137,2

                  0709 93 10

                  AR

                  73,3

                  TR

                  120,5

                  ZZ

                  96,9

                  0805 50 10

                  AR

                  116,4

                  LB

                  87,7

                  TR

                  109,0

                  UY

                  143,6

                  ZA

                  134,8

                  ZZ

                  118,3

                  0806 10 10

                  EG

                  208,5

                  TN

                  195,3

                  ZZ

                  201,9

                  0808 10 80

                  AR

                  157,4

                  BR

                  106,6

                  CH

                  142,8

                  CL

                  132,9

                  NZ

                  150,3

                  US

                  165,7

                  ZA

                  122,1

                  ZZ

                  139,7

                  0808 30 90

                  AR

                  111,6

                  CL

                  147,9

                  NZ

                  159,3

                  ZA

                  112,7

                  ZZ

                  132,9

                  0809 10 00

                  TR

                  235,0

                  ZZ

                  235,0

                  0809 29 00

                  TR

                  240,3

                  ZZ

                  240,3

                  0809 30 10, 0809 30 90

                  TR

                  214,0

                  ZZ

                  214,0

                  0809 40 05

                  BA

                  69,9

                  IL

                  116,3

                  ZZ

                  93,1

         (1)  Az országoknak a Közösség harmadik országokkal folytatott külkereskedelmére vonatkozó statisztikáról szóló 471/2009/EK európai parlamenti és tanácsi rendeletnek az országok és területek nómenklatúrájának frissítése tekintetében történő végrehajtásáról szóló, 2012. november 27-i 1106/2012/EU bizottsági rendeletben (HL L 328., 2012.11.28., 7. o.) meghatározott nómenklatúrája szerint. A „ZZ” jelentése „egyéb származás”.


title: A Bizottság (EU) 2016/899 végrehajtási rendelete (2016. június 8.) a Trichoderma reesei (ATCC SD-6528) által termelt 6-fitáz valamennyi baromfifaj és valamennyi sertésféle (a szopós malacok kivételével) takarmány-adalékanyagaként történő felhasználásának engedélyezéséről (az engedély jogosultja: Danisco (UK) Ltd) (EGT-vonatkozású szöveg)

text:
               9.6.2016

               HU

               Az Európai Unió Hivatalos Lapja

               L 152/15

         A BIZOTTSÁG (EU) 2016/899 VÉGREHAJTÁSI RENDELETE
   (2016. június 8.)
   a Trichoderma reesei (ATCC SD-6528) által termelt 6-fitáz valamennyi baromfifaj és valamennyi sertésféle (a szopós malacok kivételével) takarmány-adalékanyagaként történő felhasználásának engedélyezéséről (az engedély jogosultja: Danisco (UK) Ltd)
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
   mivel:

               (1)

               Az 1831/2003/EK rendelet rendelkezik az adalékanyagok takarmányokban történő felhasználásának engedélyezéséről, az engedély megadásának feltételeiről és az engedélyezési eljárásokról.

               (2)

               Az 1831/2003/EK rendelet 7. cikkének megfelelően kérelmet nyújtottak be a Trichoderma reesei (ATCC SD-6528) által termelt 6-fitáz engedélyezése iránt. A kérelemhez csatolták az 1831/2003/EK rendelet 7. cikkének (3) bekezdésében előírt adatokat és dokumentumokat.

               (3)

               A kérelem az „állattenyésztésben alkalmazott adalékanyagok” kategóriába sorolandó, a Trichoderma reesei (ATCC SD-6528) által termelt 6-fitáz baromfi és sertésfélék takarmány-adalékanyagaként történő felhasználásának engedélyezésére vonatkozik.

               (4)

               Az Európai Élelmiszerbiztonsági Hatóság (a továbbiakban: Hatóság) 2015. október 22-i véleményében (2) megállapította, hogy a javasolt felhasználási feltételek mellett a Trichoderma reesei (ATCC SD-6528) által termelt 6-fitáz nincs káros hatással sem az állati és emberi egészségre, sem pedig a környezetre, valamint hízócsirkék (brojlercsirkék) és hízópulykák, tojótyúkok, elválasztott malacok, hízósertések és kocák esetében az ajánlott adagban való használata hatékonyan javítja az állatok foszforvisszatartását. A Hatóság azt is megállapította, hogy ez a következtetés extrapolálható minden kevésbé jelentős baromfifajra és minden kevésbé jelentős sertésfélére. A Hatóság úgy ítélte meg, hogy nem szükséges a forgalomba hozatalt követő egyedi nyomonkövetési előírásokat elrendelni. A Hatóság ellenőrizte továbbá az 1831/2003/EK rendelettel létrehozott referencialaboratórium által benyújtott, a takarmányban található takarmány-adalékanyagra vonatkozó analitikai módszerről szóló jelentést is.

               (5)

               A Trichoderma reesei (ATCC SD-6528) által termelt 6-fitáz értékelése azt mutatja, hogy az 1831/2003/EK rendelet 5. cikkében előírt engedélyezési feltételek teljesülnek. Ennek megfelelően a szóban forgó készítmény felhasználását az e rendelet mellékletében meghatározottak szerinti engedélyezni kell.

               (6)

               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

         ELFOGADTA EZT A RENDELETET:
   1. cikk
   A mellékletben meghatározott, az „állattenyésztésben alkalmazott adalékanyagok” adalékanyag-kategóriába és az „emészthetőséget fokozó anyagok” funkcionális csoportba tartozó készítmény takarmány-adalékanyagként történő felhasználása a mellékletben meghatározott feltételek mellett engedélyezett.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. június 8-án.

            a Bizottság részéről

            az elnök

         Jean-Claude JUNCKER

      (1)  HL L 268., 2003.10.18., 29. o.

      (2)  EFSA Journal (2015); 13(11):4275.

      MELLÉKLET

                  Az adalékanyag azonosító száma

                  Az engedély jogosultjának neve

                  Adalékanyag

                  Összetétel, kémiai képlet, leírás, analitikai módszer

                  Állatfaj vagy -kategória

                  Maximális életkor

                  Legkisebb tartalom

                  Legnagyobb tartalom

                  Egyéb rendelkezések

                  Az engedély lejárta

                  Hatóanyagegység/kg 12 %-os nedvességtartalmú teljes értékű takarmányban

                     Kategória: Állattenyésztésben alkalmazott adalékanyagok. Funkcionális csoport: emészthetőséget fokozó anyagok

                  4a24

                  Danisco (UK) Ltd

                  6-fitáz EC 3.1.3.26

                     Az adalékanyag összetétele

                  A Trichoderma reesei (ATCC SD-6528) által termelt 6-fitáz enzimet tartalmazó készítmény, amelynek minimális aktivitása: 15 000  U (1)/g.
                  Folyékony formában

                     A hatóanyag jellemzése

                     Trichoderma reesei (ATCC SD-6528) által termelt 6-fitáz (EC 3.1.3.26)

                     Analitikai módszer
                      (2)

                  A 6-fitáz takarmány-adalékanyagban való aktivitásának számszerű meghatározására:

                              —

                              a fitáz fitáttal adott enzimes reakciójára épülő kolorimetriás módszer.

                        A 6-fitáz előkeverékekben és takarmányban való aktivitásának számszerű meghatározására:

                              —

                              az EN ISO 30024 szabványnak megfelelő, a fitáz fitáttal adott enzimes reakciójára épülő kolorimetriás módszer.

                  Valamennyi baromfifaj
                  Valamennyi sertésféle (a szopós malacok kivételével)

                  —

                  250 U

                  —

                              1.

                              Az adalékanyag és az előkeverék használati utasításában fel kell tüntetni a tárolási körülményeket és a pelletálási stabilitást.

                              2.

                              Legnagyobb ajánlott adag: 2 000  U/kg takarmány.

                              3.

                              Egy takarmányipari vállalkozásban az adalékanyag és az előkeverékek felhasználói számára munkafolyamatokat és megfelelő szervezeti intézkedéseket kell meghatározni a belélegzés, a bőrrel való érintkezés és a szembe kerülés jelentette veszélyek kezelésére. Ha a bőrön, belélegzésen és szemen keresztüli expozíció ezekkel az eljárásokkal és intézkedésekkel nem csökkenthető elfogadható szintre, az adalékanyagot és az előkeveréket megfelelő egyéni védőeszközökkel kell használni.

                  2026. június 29.

         (1)  U az az enzimmennyiség, amely 5,5 pH mellett, 37 °C-on percenként 1 mikromol szervetlen foszfátot szabadít fel a nátrium-fitát szubsztrátumból.

         (2)  Az analitikai módszerek részletes leírása a referencialaboratórium honlapján található: https://ec.europa.eu/jrc/en/eurl/feed-additives/evaluation-reports


title: A Bizottság 495/2011/EU végrehajtási rendelete ( 2011. május 20. ) a 109/2007/EK rendeletnek a monenzin-nátrium takarmány-adalékanyag összetétele tekintetében történő módosításáról  EGT-vonatkozású szöveg

text:
               21.5.2011

               HU

               Az Európai Unió Hivatalos Lapja

               L 134/6

         A BIZOTTSÁG 495/2011/EU VÉGREHAJTÁSI RENDELETE
   (2011. május 20.)
   a 109/2007/EK rendeletnek a monenzin-nátrium takarmány-adalékanyag összetétele tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 13. cikke (3) bekezdésére,
   mivel:

               (1)

               Az 1831/2003/EK rendelet lehetővé teszi, hogy az adalékanyagok engedélyét az engedély jogosultjának kérésére és az Európai Élelmiszerbiztonsági Hatóság (a továbbiakban: a Hatóság) véleményét követően módosítsák.

               (2)

               A 109/2007/EK bizottsági rendelet (2) a kokcidiosztatikumok és hisztomonosztatikumok csoportjába tartozó monenzin-nátriumot tíz évre engedélyezte brojlercsirkék és pulykák takarmány-adalékanyagaként.

               (3)

               Az engedély jogosultja kérelmet nyújtott be a monenzin-nátrium engedélyének módosítása iránt a takarmány-adalékanyag új összetételének vonatkozásában. A kérelem alátámasztására releváns adatokat nyújtottak be.

               (4)

               A Hatóság 2011. február 1-i véleményében (3) arra a következtetésre jutott, hogy az adalékanyag ezen új összetételének brojlercsirkéknél és pulykáknál történő alkalmazása az állatok és az emberek egészsége, valamint a környezet szempontjából nem jelent további veszélyt, valamint, hogy hatásos a kokcidiózis visszaszorításában. A Hatóság megvizsgálta az 1831/2003/EK rendelettel a takarmányadalékok vizsgálatára létrehozott referencialaboratórium által benyújtott jelentést a takarmányban lévő adalékanyag vizsgálatához alkalmazott analitikai módszerről.

               (5)

               Az 1831/2003/EK rendelet 5. cikkében előírt feltételek teljesülnek.

               (6)

               A 109/2007/EK rendeletet ezért ennek megfelelően módosítani kell.

               (7)

               Az ebben a rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,

         ELFOGADTA EZT A RENDELETET:
   1. cikk
   A 109/2007/EK rendelet melléklete helyébe e rendelet melléklete lép.
   2. cikk
   Ez a rendelet az Európai Unió Hivatalos Lapjában történő kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2011. május 20-án.

            a Bizottság részéről

            az elnök

         José Manuel BARROSO

      (1)  HL L 268., 2003.10.18., 29. o.

      (2)  HL L 31., 2007.2.6., 6. o.

      (3)  EFSA Journal 2011; 9(2):2009.

      MELLÉKLET

            „MELLÉKLET

                        Az adalékanyag azonosító száma

                        Az engedély jogosultjának neve

                        Adalékanyag
                        (kereskedelmi név)

                        Összetétel, kémiai képlet, leírás, analitikai módszer

                        Állatfaj vagy -kategória

                        Maximális életkor

                        Legkisebb tartalom

                        Legnagyobb tartalom

                        További rendelkezések

                        Az engedély lejárta

                        Ideiglenes maradékanyag-határértékek (MRL-ek) a vonatkozó, állati eredetű takarmányban

                        mg hatóanyag/kg a 12 %-os nedvességtartalmú teljes értékű takarmányban

                           Kokcidiosztatikumok és hisztomonosztatikumok

                        51701

                        Huvepharma NV Belgium

                        Monenzin-nátrium
                        (Coxidin)

                                       Az adalékanyag összetétele

                                                A monenzin-nátrium technikai hatóanyag az alábbi monenzin-aktivitásnak felel meg: 25 %

                                                Perlit: 15–20 %

                                                Búzakorpa 55–60 %

                                       Hatóanyag

                                    C36H61O11Na
                                    A Streptomyces cinnamonnensis 28682, LMG S-19095 által termelt poliéter monokarboxilsav nátriumsója, por formában.
                                    Hatóanyag-összetétel

                                                Monenzin A: legalább 90 %

                                                Monenzin A + B: legalább 95 %

                                                Monenzin C: 0,2–0,3 %

                                       Elemzési módszer
                                        (1)

                                    A hatóanyag meghatározására szolgáló módszer: nagy hatékonyságú folyadékkromatográfia (HPLC) származékképző derivatizációval és UV-kimutatással (λ = 520 nm).

                        Brojlercsirke

                        —

                        100

                        125

                                    1.

                                    Használata legkésőbb a vágást megelőző napon már tilos.

                                    2.

                                    Az adalék előkeverék formájában belekeverhető az összetett takarmányba.

                                    3.

                                    A monenzin-nátrium maximálisan engedélyezett mennyisége a kiegészítő takarmányokban:

                                                —

                                                625 mg/kg brojlercsirkék esetében,

                                                —

                                                500 mg/kg pulykák esetében.

                                    4.

                                    A monenzin-nátriumot tilos egyéb kokcidiosztatikumokkal keverni.

                                    5.

                                    A használati utasításban feltüntetendő:
                                    »Lovakra veszélyes. Ez a takarmány ionofort tartalmaz: tiamulinnal való egyidejű alkalmazása kerülendő, és figyelemmel kell kísérni a más gyógyászati anyagokkal való egyidejű alkalmazásából eredő, esetleges hátrányos következményeket.«

                                    6.

                                    Megfelelő védőruházat, kesztyű és arcvédő vagy védőszemüveg viselése kötelező. Ha a szellőzés elégtelen, megfelelő légzőkészüléket kell használni.

                        2017.2.6.

                        25 μg monenzin-nátrium/kg nedves bőr + zsír
                        8 μg monenzin nátrium/kg nedves máj, nedves vese és nedves izom

                        Pulyka

                        16 hét

                        60

                        100

                        51701

                        Huvepharma NV Belgium

                        Monenzin-nátrium
                        (Coxidin)

                                       Az adalékanyag összetétele

                                                A monenzin-nátrium technikai hatóanyag az alábbi monenzin-aktivitásnak felel meg: 25 %

                                                Perlit: 15 %–20 %

                                                Kalcium-karbonát qs. 100 %

                                       Hatóanyag

                                    C36H61O11Na
                                    A Streptomyces cinnamonnensis 28682, LMG S-19095 által termelt poliéter monokarboxilsav nátriumsója, por formában.
                                    Hatóanyag-összetétel

                                                Monenzin A: legalább 90 %

                                                Monenzin A + B: legalább 95 %

                                                Monenzin C: 0,2–0,3 %

                                       Analitikai módszer

                                    A hatóanyag meghatározására szolgáló módszer: nagy hatékonyságú folyadékkromatográfia (HPLC) származékképző derivatizációval és UV-kimutatással (EN ISO standard módszer 14183:2008).

                        Brojlercsirke

                        —

                        100

                        125

                                    1.

                                    Használata legkésőbb a vágást megelőző napon már tilos.

                                    2.

                                    Az adalékanyag granulált előkeverék formájában belekeverhető az összetett takarmányba.

                                    3.

                                    A monenzin-nátriumot tilos egyéb kokcidiosztatikumokkal keverni.

                                    4.

                                    A használati utasításban feltüntetendő:
                                    »Lovakra veszélyes. Ez a takarmány ionofort tartalmaz: tiamulinnal való egyidejű alkalmazása kerülendő, és figyelemmel kell kísérni a más gyógyászati anyagokkal való egyidejű alkalmazásából eredő, esetleges hátrányos következményeket.«

                                    5.

                                    Megfelelő védőruházat, kesztyű és arcvédő vagy védőszemüveg viselése kötelező. Ha a szellőzés elégtelen, megfelelő légzőkészüléket kell használni.

                        2021.6.10.

                        25 μg monenzin-nátrium/kg nedves bőr + zsír
                        8 μg monenzin nátrium/kg nedves máj, nedves vese és nedves izom

                        Pulyka

                        16 hét

                        60

                        100

         (1)  Az analitikai módszerek részletes leírása a takarmányadalékok vizsgálatára létrehozott európai uniós referencialaboratórium honlapján található: http://irmm.jrc.ec.europa.eu/EURLs/EURL_feed_additives/Pages/index.aspx”


title: A Bizottság (EU) 2015/1368 végrehajtási rendelete (2015. augusztus 6.) az 1308/2013/EU európai parlamenti és tanácsi rendeletnek a méhészeti ágazatban nyújtott támogatások tekintetében történő alkalmazására vonatkozó szabályok megállapításáról

text:
               8.8.2015

               HU

               Az Európai Unió Hivatalos Lapja

               L 211/9

         A BIZOTTSÁG (EU) 2015/1368 VÉGREHAJTÁSI RENDELETE
   (2015. augusztus 6.)
   az 1308/2013/EU európai parlamenti és tanácsi rendeletnek a méhészeti ágazatban nyújtott támogatások tekintetében történő alkalmazására vonatkozó szabályok megállapításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 57. cikke első bekezdésének a) és c) pontjára és második bekezdésére, valamint 223. cikkének (3) bekezdésére,
   tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre (2) és különösen annak 58. cikke (4) bekezdésére, 63. cikke (5) bekezdése első albekezdésének b) pontjára és második albekezdésére, valamint 64. cikke (7) bekezdése első albekezdésének a) pontjára és második bekezdésére,
   mivel:

               (1)

               Az 1234/2007/EK tanácsi rendeletet (3) felváltó 1308/2013/EU rendelet új szabályokat határoz meg a méhészeti ágazatban nyújtott támogatások tekintetében. Egyben felhatalmazza a Bizottságot arra, hogy felhatalmazáson alapuló jogi aktusokat és végrehajtási aktusokat fogadjon el e téren. Annak érdekében, hogy a támogatási program az új jogi keretben zökkenőmentesen működjön, bizonyos szabályokat ilyen jogi aktusok útján kell meghatározni. Ezen aktusoknak fel kell váltaniuk a 917/2004/EK bizottsági rendeletet (4). Az említett rendeletet az (EU) 2015/1366 felhatalmazáson alapuló bizottsági rendelet (5) hatályon kívül helyezte.

               (2)

               Az 1308/2013/EU rendelet 55. cikkének (1) bekezdése szerint a tagállamok hároméves időszakot lefedő nemzeti programokat hozhatnak létre a méhészeti ágazatra vonatkozóan (a továbbiakban: méhészeti programok). Az 1308/2013/EU rendelet 55. cikkének (3) bekezdése értelmében azon tagállamoknak, amelyek élnek e lehetőséggel, tanulmányt kell készíteniük méhészeti ágazatuk termelési és piaci értékesítési szerkezetéről. Meg kell határozni, hogy az említett programoknak és tanulmányoknak milyen elemeket kell tartalmazniuk.

               (3)

               A tagállamok által javasolt méhészeti programokat a Bizottságnak kell jóváhagynia. Ezért meg kell határozni a programok tagállamok általi bejelentésének határidejét, valamint a programok Bizottság általi jóváhagyásának eljárását.

               (4)

               Mivel a méhészeti ágazat sok kistermelőből tevődik össze, a tagállamoknak és a Bizottságnak gondoskodniuk kell arról, hogy a méhészeti programok jóváhagyásukat követően a nyilvánosság számára könnyen hozzáférhetőek legyenek.

               (5)

               A méhészeti programok rugalmas végrehajtása és az adminisztratív terhek korlátozása érdekében a tagállamok számára lehetőséget kell biztosítani arra, hogy módosíthassák a programokban foglalt intézkedéseket a programok végrehajtása során, feltéve, hogy az éves kiadási előirányzatok felső határát nem lépik túl, és a programok finanszírozásához nyújtott uniós hozzájárulás a tagállamok által viselt kiadások 50 %-ával egyenértékű marad. A programok jelentős módosítása esetére azonban meg kell határozni az eljárási szabályokat.

               (6)

               A tagállamoknak nyomon kell követniük a méhészeti programok végrehajtását. A tagállamok által a nyomon követő ellenőrzés céljából alkalmazott eljárásnak összhangban kell lennie az 1306/2013/EU rendelet 59. cikkében meghatározott általános elvekkel. A tagállamoknak ezen eljárásról, valamint a programokról értesíteniük kell a Bizottságot.

               (7)

               Annak vizsgálatára, hogy az uniós támogatás odaítélésének feltételei teljesültek-e, a részt vevő tagállamoknak adminisztratív és helyszíni ellenőrzéseket kell végezniük. A helyszíni ellenőrzések esetében a tagállamoknak biztosítaniuk kell, hogy a támogatást kérelmezők legalább 5 %-át ellenőrizzék. A tagállamoknak az ellenőrizendő mintát a kérelmezők teljes köréből kell kiválasztaniuk, és a mintának két részből kell állnia: egy véletlenszerűen kiválasztott részből, hogy a hibaarány reprezentatív legyen, valamint egy kockázatelemzés alapján kiválasztott részből, amely azon területekre összpontosít, ahol a legmagasabb a hibakockázat.

               (8)

               Az Unió pénzügyi érdekeinek védelmére vonatkozóan az 1306/2013/EU rendelet 54., 58. és 63. cikkében meghatározott általános szabályokkal összhangban a tagállamoknak az elkövetett szabálytalanságok vonatkozásában megfelelő korrekció- és szankciórendszert kell létrehozniuk, amely lehetővé teszi minden jogosulatlanul kifizetett összegnek a 908/2014/EU bizottsági végrehajtási rendelettel (6) összhangban kiszámított kamatokkal együtt történő visszafizettetését. A tagállamoknak e rendszerről, valamint a programokról értesíteniük kell a Bizottságot.

               (9)

               A méhészeti évnek olyan időszakot kell lefednie, amely lehetővé teszi a tagállamok számára a méhészeti intézkedésekre vonatkozó ellenőrzések elvégzését.

               (10)

               A méhészeti programok hatásának értékelése érdekében és a tagállamokra és a méhészeti ágazatra háruló adminisztratív teher alacsony szinten tartása mellett a tagállamok kötelesek a Bizottságnak éves végrehajtási jelentést benyújtani, amelyben összegzik a kiadásokat, valamint a program intézkedéseihez rendelt teljesítménymutatók használata révén az intézkedések eredményeit.

               (11)

               A méhészeti programok végrehajtása során gondoskodni kell arról, hogy a méhészeti programok részét képező intézkedések összhangban legyenek az 1305/2013/EU európai parlamenti és tanácsi rendelet (7) szerinti vidékfejlesztési programokkal. A tagállamoknak méhészeti programjaikban ismertetniük kell azokat a feltételeket, amelyeket annak érdekében állapítottak meg, hogy ne legyen lehetséges a méhészeti programok kettős, azaz a méhészeti ágazatban az 1308/2013/EU rendelet 55. cikke szerint nyújtott támogatás, valamint az 1305/2013/EU rendelet szerinti vidékfejlesztési támogatás keretében történő finanszírozása.

               (12)

               Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

         ELFOGADTA EZT A RENDELETET:
   1. FEJEZET

      BEVEZETŐ RENDELKEZÉSEK

   1. cikk
   Tárgy
   Ez a rendelet az 1308/2013/EU rendelet 55. cikkében említett, méhészeti ágazatra vonatkozó nemzeti programok (a továbbiakban: méhészeti programok) uniós támogatását szabályozó végrehajtási szabályokat határozza meg.
   2. cikk
   Méhészeti év
   A méhészeti programok esetében a „méhészeti év” az augusztus 1-jétől július 31-ig tartó 12 egymást követő hónapot jelenti.
   2. FEJEZET

      MÉHÉSZETI PROGRAMOK

   3. cikk
   A méhészeti programok bejelentése
   Minden tagállam legkésőbb a program első méhészeti évének kezdetét megelőző március 15-ig értesíti a Bizottságot az ország egész területére vonatkozó egységes méhészeti programra irányuló javaslatáról.
   4. cikk
   A méhészeti programok tartalma
   A méhészeti programok a mellékletben felsorolt elemeket tartalmazzák.
   5. cikk
   A méhészeti programok jóváhagyása
   (1)   Az 1308/2013/EU rendelet 57. cikke első bekezdésének c) pontja értelmében a méhészeti programokat a Bizottság hagyja jóvá az adott méhészeti program első méhészeti évének kezdetét megelőző június 15-ig.
   (2)   A jóváhagyott méhészeti programokat a Bizottság nyilvánosságra hozza honlapján.
   6. cikk
   A méhészeti programok módosításai
   (1)   A (2) bekezdés sérelme nélkül a tagállamok a méhészeti év folyamán módosíthatják a méhészeti programjukban foglalt intézkedéseket például azáltal, hogy intézkedéseket vagy intézkedéstípusokat vezetnek be vagy vonnak vissza, módosítják az intézkedés leírását, megváltoztatják a jogosultsági feltételeket, vagy átcsoportosítják a támogatásokat a program intézkedései között, feltéve, hogy ezen intézkedések továbbra is megfelelnek az 1308/2013/EU rendelet 55. cikke (4) bekezdésének.
   Az egyes intézkedések pénzügyi határértékeit módosítani lehet, feltéve, hogy az éves kiadási előirányzatok felső határát nem lépik túl, és a méhészeti programokhoz nyújtott uniós hozzájárulás egyenértékű marad a tagállamok által viselt jóváhagyott kiadások 50 %-ával.
   (2)   A méhészeti programok módosítására irányuló azon kérelmekről, amelyek új intézkedés bevezetésében vagy egy intézkedés visszavonásában állnak, a tagállamok értesítik a Bizottságot, és az intézkedések végrehajtására csak a Bizottság általi jóváhagyásuk után kerülhet sor.
   (3)   A (2) bekezdésben említett kérelmeket a Bizottság az alábbi eljárás keretében hagyja jóvá:

               a)

               a méhészeti program létrehozásában a tagállammal együttműködő képviseleti szervezetek véleményének kikérése;

               b)

               a módosítás elfogadottnak tekintendő, amennyiben a Bizottság a kérelem átvételét követő 21 munkanapos időszakon belül nem tett arra vonatkozó észrevételt. Amennyiben a Bizottság észrevételt tett, a módosítás elfogadottnak tekintendő, amint a Bizottság tájékoztatta a tagállamot arról, hogy az észrevételeket teljes körűen figyelembe vették.

         3. FEJEZET

      UNIÓS HOZZÁJÁRULÁS

   7. cikk
   A kiadások és kifizetések jogosultsági feltételei
   Kizárólag azok a kiadások támogathatók uniós finanszírozásból, amelyek a tagállamok méhészeti programjának részét képező intézkedések végrehajtása során keletkeztek.
   Az egyes méhészeti évek során végrehajtott intézkedésekkel kapcsolatos, a tagállamok által a kedvezményezettek számára történő kifizetéseket a méhészeti év októberének 16. napja és a rákövetkező év októberének 15. napja közötti tizenkét hónapos időszak során teljesíteni kell.
   4. FEJEZET

      NYOMON KÖVETÉS ÉS ELLENŐRZÉS

   8. cikk
   Ellenőrzések
   (1)   A tagállamoknak ellenőrzéseket végeznek annak igazolására, hogy az uniós támogatás feltételei teljesülnek. Ezen ellenőrzések mind adminisztratív, mind pedig helyszíni ellenőrzésekből állnak, és az 1306/2013/EU rendelet 59. cikkében foglalt általános elveket követik.
   (2)   A helyszíni ellenőrzések tekintetében a tagállamok az alábbiak ellenőrzését írják elő:

               a)

               a méhészeti program részét képező – különösen a beruházási és szolgáltatási – intézkedések végrehajtása megfelelően történt-e;

               b)

               a ténylegesen felmerült kiadások legalább egyenértékűek-e a kért pénzügyi támogatással;

               c)

               adott esetben a bejelentett méhkaptárak száma azonos-e a kérelmező által ténylegesen tartott méhkaptárak számával, a méhész által az adott méhészeti év során végzett tevékenységről benyújtott egyéb adatokat is figyelembe véve.

         (3)   A tagállamok biztosítják, hogy a méhészeti programjaik keretében támogatást kérelmezők legalább 5 %-ának esetében helyszíni ellenőrzésre kerüljön sor.
   Az ellenőrizendő mintákat a kérelmezők teljes köréből választják ki, és a minták a következőket foglalják magukban:

               a)

               meghatározott számú véletlenszerűen kiválasztott kérelmező, hogy a megállapított hibaarány reprezentatív legyen;

               b)

               az alábbi kritériumokon alapuló kockázatelemzés alapján kiválasztott meghatározott számú kérelmezők:

                           i.

                           a kedvezményezetteknek odaítélt támogatás összege;

                           ii.

                           a méhészeti intézkedések keretében támogatott intézkedések jellege;

                           iii.

                           a korábbi helyszíni ellenőrzések során tett megállapítások;

                           iv.

                           a tagállamok által meghatározandó egyéb kritériumok.

         9. cikk
   Jogosulatlanul kifizetett összegek és szankciók
   (1)   Az 1306/2013/EU rendelet 54. cikkének (1) bekezdése, 58. cikke (1) bekezdésének e) pontja vagy 63. cikkének (3) bekezdése értelmében visszafizettetett, jogosulatlanul kifizetett összegek után felszámolt kamatot a 908/2014/EU végrehajtási rendelet 27. cikkének megfelelően kell kiszámítani.
   (2)   Csalás vagy súlyos gondatlanság esetén, amelyért a kedvezményezettek tehetők felelőssé, az 1306/2013/EU rendelet 63. cikkének (3) bekezdése értelmében jogosulatlanul felvett összegek és azok kamatainak visszafizetésén felül az eredetileg kifizetett összeg és a jogosultság alapján járó összeg közötti különbségnek megfelelő összeget is vissza kell fizetniük.
   5. FEJEZET

      AZ ÉRTESÍTÉSEKKEL ÉS A KÖZZÉTÉTELLEL KAPCSOLATOS SZABÁLYOK

   10. cikk
   Éves végrehajtási jelentés
   (1)   A részt vevő tagállamok 2018-tól kezdődően minden év március 15-ig éves végrehajtási jelentést nyújtanak be a Bizottságnak a megelőző méhészeti év méhészeti programjának alkalmazásáról.
   (2)   Az éves végrehajtási jelentés az alábbi elemeket kell tartalmazza:

               a)

               a méhészeti évben felmerült kiadások összegzése euróban megadva, intézkedésenkénti lebontásban;

               b)

               az eredmények az egyes végrehajtott intézkedésekhez rendelt teljesítménymutatók alapján.

         11. cikk
   A méhkaptárak számának bejelentési időpontja
   Az (EU) 2015/1366 felhatalmazáson alapuló rendelet 3. cikkében említett bejelentést 2017-től kezdődően minden év március 15-ig meg kell tenni.
   12. cikk
   A bejelentésekre vonatkozó szabályok
   Az e rendelet 3., 6., 10., és 11. cikkében említett értesítéseket a 792/2009/EK bizottsági rendeletnek (8) megfelelően kell megküldeni.
   13. cikk
   Az összesített adatok közzététele
   A Bizottság nyilvánosságra hozza honlapján az alábbiakra vonatkozó összesített adatokat:

               a)

               a 11. cikkel összhangban bejelentett méhkaptárak száma;

               b)

               a 10. cikkel összhangban bejelentett éves végrehajtási jelentések;

               c)

               a melléklet 3. pontjában említett, a méhészeti ágazat termelési és piaci értékesítési szerkezetéről készített tanulmány, amely része a 3. cikknek megfelelően bejelentett méhészeti programnak.

         6. FEJEZET

      ZÁRÓ RENDELKEZÉS

   14. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. augusztus 6-án.

            a Bizottság részéről

            az elnök

         Jean-Claude JUNCKER

      (1)  HL L 347., 2013.12.20., 671. o.

      (2)  HL L 347., 2013.12.20., 549. o.

      (3)  A Tanács 2007. október 22-i 1234/2007/EK rendelete a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről (az egységes közös piacszervezésről szóló rendelet) (HL L 299., 2007.11.16., 1. o.).

      (4)  A Bizottság 2004. április 29-i 917/2004/EK rendelete a méhészeti termékek termelésének és forgalmazásának általános feltételeit javító intézkedésekről szóló 797/2004/EK tanácsi rendelet végrehajtásának részletes szabályairól (HL L 163., 2004.4.30., 83. o.).

      (5)  A Bizottság 2015. május 11-i (EU) 2015/1366 felhatalmazáson alapuló rendelete a 1308/2013/EU európai parlamenti és tanácsi rendeletnek a méhészeti ágazatban nyújtott támogatások tekintetében történő kiegészítéséről (lásd ezen Hivatalos Lap 3. oldalát).

      (6)  A Bizottság 2014. augusztus 6-i 908/2014/EU végrehajtási rendelete az 1306/2013/EU európai parlamenti és tanácsi rendeletnek a kifizető ügynökségek és más szervek, a pénzgazdálkodás, a számlaelszámolás, az ellenőrzési szabályok, a biztosítékok és az átláthatóság tekintetében történő alkalmazására vonatkozó szabályok megállapításáról (HL L 255., 2014.8.28., 59. o.)

      (7)  Az Európai Parlament és a Tanács 2013. december 17-i 1305/2013/EU rendelete az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról és az 1698/2005/EK tanácsi rendelet hatályon kívül helyezéséről (HL L 347., 2013.12.20., 487. o.).

      (8)  A Bizottság 2009. augusztus 31-i 792/2009/EK rendelete a közös piacszervezésnek, a közvetlen kifizetések rendszerének, a mezőgazdasági termékek promóciójának, valamint a legkülső régiókra és a kisebb égei-tengeri szigetekre alkalmazandó rendszereknek a végrehajtásával összefüggésben a Bizottsághoz eljuttatandó információk és dokumentumok tagállamok általi továbbítására vonatkozó részletes szabályok megállapításáról (HL L 228., 2009.9.1., 3. o.).

      MELLÉKLET
      A méhészeti programoknak legalább a következő elemeket magukban kell foglalniuk:

                  1.

                  az előző méhészeti program végrehajtása keretében eddig elért eredmények, amennyiben volt ilyen program. A 2020–2022 közötti méhészeti programoktól kezdődően az értékelésnek az előző programnak a 10. cikkben említett, két legutolsó végrehajtási jelentésén kell alapulnia;

                  2.

                  az (EU) 2015/1366 felhatalmazáson alapuló rendelet 2. cikkének megfelelően a méhkaptárak számának meghatározása céljából alkalmazott módszer ismertetése;

                  3.

                  a tagállamok által készített tanulmány a területükön működő méhészeti ágazat termelési és piaci értékesítési szerkezetéről. A tanulmánynak legalább az alábbi – a méhészeti programnak jóváhagyás céljából való bejelentését megelőző két naptári évet lefedő – információkat kell tartalmaznia:

                              i.

                              a méhészek száma;

                              ii.

                              a több mint 150 méhkaptárt kezelő méhészek száma;

                              iii.

                              a több mint 150 méhkaptárral rendelkező méhészek által kezelt méhkaptárak száma összesen;

                              iv.

                              a méhészegyesületekbe szerveződött méhészek száma;

                              v.

                              az éves nemzeti méztermelés a méhészeti program jóváhagyás céljából való bejelentését megelőző két naptári évben, kg-ban megadva;

                              vi.

                              a vegyes virágméz ártartománya az előállítás helyén;

                              vii.

                              a vegyes virágméz ömlesztett nagykereskedelmi ártartománya;

                              viii.

                              a kaptáronkénti becsült átlagos éves mézhozam kg-ban megadva;

                              ix.

                              az előállított méz kilogrammonkénti becsült átlagos előállítási költsége (állandó és változó költségek);

                              x.

                              a méhkaptárak száma a méhészeti program jóváhagyás céljából való bejelentését megelőző két naptári évben azon tagállamok esetében, amelyeknél a megelőző három éves időszakban ilyen program nem volt érvényben;

                  4.

                  az adott tagállam méhészeti ágazatának szükségleteinek értékelése, amely legalább az előző méhészeti program értékelésének eredményein (amennyiben volt ilyen), a méhészeti ágazat termelési és piaci értékesítési szerkezetéről készült tanulmányon, valamint a méhészeti ágazat képviseleti szervezeteivel való együttműködés eredményein alapul;

                  5.

                  a méhészeti program céljainak, valamint e célok és az 1308/2013/EU rendelet 55. cikke (4) bekezdésében található felsorolásból kiválasztott méhészeti intézkedések közötti kapcsolat ismertetése;

                  6.

                  az 1308/2013/EU rendelet 55. cikke (4) bekezdésében található felsorolásból kiválasztott méhészeti intézkedések keretében meghozandó intézkedések részletes ismertetése, amely tartalmazza a becsült költségeket és az évenkénti és intézkedésenkénti lebontásban megadott finanszírozási tervet;

                  7.

                  az (EU) 2015/1366 felhatalmazáson alapuló rendelet 5. cikkének értelmében a tagállamok által annak érdekében meghatározott feltételek, hogy a méhészeti programok ne részesüljenek kettős finanszírozásban;

                  8.

                  az egyes kiválasztott méhészeti intézkedések esetében alkalmazott teljesítménymutatók. A tagállamoknak intézkedésenként legalább egy releváns teljesítménymutatót kell kiválasztaniuk;

                  9.

                  a méhészeti program végrehajtására vonatkozó intézkedések, beleértve a következőket:

                              i.

                              a méhészeti programok irányításáért felelős kapcsolattartó pont kijelölése az adott tagállam által;

                              ii.

                              a nyomon követő ellenőrzési eljárás leírása;

                              iii.

                              a kedvezményezettek számára jogosulatlanul kifizetett összegek esetében meghozandó intézkedések leírása, ideértve a szankciókat is;

                              iv.

                              a jóváhagyott programnak az adott tagállamban való nyilvánosságra hozatalát biztosító rendelkezések;

                              v.

                              a méhészeti területen működő képviseleti szervekkel való együttműködés biztosítása érdekében hozott intézkedések;

                              vi.

                              az adott tagállam méhészeti ágazatában alkalmazott azon módszer leírása, amellyel a méhészeti program intézkedéseinek eredményeit értékelik.


title: A Bizottság 1420/2013/EU végrehajtási rendelete ( 2013. december 17. ) a halászati és akvakultúra-termékek piacának közös szervezéséről szóló 1379/2013/EU európai parlamenti és tanácsi rendelet elfogadását követően a 347/96/EK, az 1924/2000/EK, az 1925/2000/EK, a 2508/2000/EK, a 2509/2000/EK, a 2813/2000/EK, a 2814/2000/EK, a 150/2001/EK, a 939/2001/EK, az 1813/2001/EK, a 2065/2001/EK, a 2183/2001/EK, a 2318/2001/EK, a 2493/2001/EK, a 2306/2002/EK, a 802/2006/EK, a 2003/2006/EK, a 696/2008/EK és a 248/2009/EK rendelet hatályon kívül helyezéséről

text:
               28.12.2013

               HU

               Az Európai Unió Hivatalos Lapja

               L 353/48

      A BIZOTTSÁG 1420/2013/EU VÉGREHAJTÁSI RENDELETE

   (2013. december 17.)
   a halászati és akvakultúra-termékek piacának közös szervezéséről szóló 1379/2013/EU európai parlamenti és tanácsi rendelet elfogadását követően a 347/96/EK, az 1924/2000/EK, az 1925/2000/EK, a 2508/2000/EK, a 2509/2000/EK, a 2813/2000/EK, a 2814/2000/EK, a 150/2001/EK, a 939/2001/EK, az 1813/2001/EK, a 2065/2001/EK, a 2183/2001/EK, a 2318/2001/EK, a 2493/2001/EK, a 2306/2002/EK, a 802/2006/EK, a 2003/2006/EK, a 696/2008/EK és a 248/2009/EK rendelet hatályon kívül helyezéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a halászati és akvakultúra-termékek piacának közös szervezéséről szóló, 1999. december 17-i 104/2000/EK tanácsi rendeletre (1) és különösen annak 4. cikke (4) bekezdésére, 5. cikke (4) bekezdésére, 6. cikke (7) bekezdésére, 7. cikke (10) bekezdésére, 9. cikke (5) bekezdésére, 10. cikke (4) bekezdésére, 12. cikke (5) bekezdésére, 13. cikke (7) bekezdésére, 17. cikke (5) bekezdésére, 21. cikke (8) bekezdésére, 23. cikke (5) bekezdésére, 24. cikke (8) bekezdésére, 25. cikke (6) bekezdésére, 26. cikke (3) bekezdésére, 27. cikke (6) bekezdésére, 29. cikke (5) bekezdésére, 34. cikke (2) bekezdésére és 35. cikke (3) bekezdésére,
   tekintettel az euro bevezetésével kapcsolatos agromonetáris intézkedések megállapításáról szóló, 1998. december 15-i 2799/98/EK tanácsi rendeletre (2) és különösen annak 3. cikke (2) bekezdésére,
   mivel:

               (1)

               Az 1379/2013/EU európai parlamenti és tanácsi rendelet (3)2014. január 1-jével felváltja a 104/2000/EK rendeletet, kivéve a 104/2000/EK rendelet 4. cikkét, amely 2014. december 12-ig alkalmazandó.

               (2)

               Az 1379/2013/EU európai parlamenti és tanácsi rendelet jelentős mértékben megváltoztatta a fogyasztók tájékoztatásáról, a termelői szervezetek elismeréséről, a szabályok kiterjesztéséről, a termelés és az értékesítés tervezéséről, az ágazatközi szervezetek elismeréséről, az árakról, az intervencióról, az értesítésekről és a finanszírozásról szóló rendelkezéseket.

               (3)

               Ezért helyénvaló hatályon kívül helyezni a következő végrehajtási rendeleteket:

                           —

                           a Bizottság 1996. február 27-i 347/96/EK rendelete (4) az Európai Közösségben a lazac szabad forgalomba bocsátásához gyorsjelentési rendszer létrehozásáról,

                           —

                           a Bizottság 2000. szeptember 11-i 1924/2000/EK rendelete (5) a halászati ágazatban a termelői szervezetek részére termékeik minőségének javítása érdekében kibocsátott különös elismerés tekintetében a 104/2000/EK tanácsi rendelet részletes alkalmazási szabályainak megállapításáról,

                           —

                           a Bizottság 2000. szeptember 11-i 1925/2000/EK rendelete (6) a halászati és akvakultúratermékek piacának közös szervezéséről szóló 104/2000/EK tanácsi rendelet mechanizmusai által biztosított bizonyos összegek kiszámítása során alkalmazandó árfolyamokra vonatkozó meghatározó ügyleti tények meghatározásáról,

                           —

                           a Bizottság 2000. november 15-i 2508/2000/EK rendelete (7) a halászati ágazat operatív programjai tekintetében a 104/2000/EGK tanácsi rendelet részletes alkalmazási szabályainak megállapításáról,

                           —

                           a Bizottság 2000. november 15-i 2509/2000/EK rendelete (8) az egyes halászati termékek kivonására vonatkozó pénzügyi támogatás megadása tekintetében a 104/2000/EK tanácsi rendelet alkalmazására vonatkozó részletes szabályok megállapításáról,

                           —

                           a Bizottság 2000. december 21-i 2813/2000/EK rendelete (9) az egyes halászati termékekre nyújtott magántárolási támogatás tekintetében a 104/2000/EK tanácsi rendelet részletes alkalmazási szabályainak megállapításáról,

                           —

                           a Bizottság 2000. december 21-i 2814/2000/EK rendelete (10) az egyes halászati termékekre vonatkozó átviteli támogatás megadása tekintetében a 104/2000/EK tanácsi rendelet alkalmazására vonatkozó részletes szabályok megállapításáról,

                           —

                           a Bizottság 2001. január 25-i 150/2001/EK rendelete (11) a halászati ágazat termelői szervezeteivel szemben az intervenciós mechanizmus szabálytalansága miatt alkalmazandó szankciók tekintetében a 104/2000/EK tanácsi rendelet alkalmazásának részletes szabályairól, valamint a 142/98/EK rendelet módosításáról,

                           —

                           a Bizottság 2001. május 14-i 939/2001/EK rendelete (12) egyes halászati termékekre vonatkozó átalánytámogatás odaítélése tekintetében a 104/2000/EK tanácsi rendelet részletes alkalmazási szabályainak megállapításáról,

                           —

                           a Bizottság 2001. szeptember 14-i 1813/2001/EK rendelete (13) az ágazati szervezetek elismerésének feltételei, az elismerés megadása és visszavonása tekintetében a 104/2000/EK tanácsi rendelet alkalmazása részletes szabályainak megállapításáról,

                           —

                           a Bizottság 2001. október 22-i 2065/2001/EK rendelete (14) a fogyasztóknak a halászati és akvakultúratermékekről történő tájékoztatása tekintetében a 104/2000/EK tanácsi rendelet részletes alkalmazási szabályainak megállapításáról,

                           —

                           a Bizottság 2001. november 9-i 2183/2001/EK rendelete (15) a feldolgozásra szánt tonhal után járó kompenzációs támogatás tekintetében a 104/2000/EK tanácsi rendelet részletes alkalmazási szabályainak megállapításáról,

                           —

                           a Bizottság 2001. november 29-i 2318/2001/EK rendelete (16) a halászati és akvakultúraágazatban a termelői szervezetek elismerése tekintetében a 104/2000/EK tanácsi rendelet részletes alkalmazási szabályainak megállapításáról,

                           —

                           a Bizottság 2001. december 19-i 2493/2001/EK rendelete (17) a piacról kivont egyes halászati termékek forgalomba hozataláról,

                           —

                           a Bizottság 2002. december 20-i 2306/2002/EK rendelete (18) az importált halászati termékek árainak bejelentése tekintetében a 104/2000/EK tanácsi rendelet részletes végrehajtási szabályainak megállapításáról,

                           —

                           a Bizottság 2006. május 30-i 802/2006/EK rendelete (19) a Thunnus és Euthynnus nembe tartozó halfajokra alkalmazandó átváltási arányok meghatározásáról,

                           —

                           a Bizottság 2006. december 21-i 2003/2006/EK rendelete (20) a halászati és akvakultúra-termékek piacának közös szervezésével kapcsolatos kiadásoknak az Európai Mezőgazdasági Garanciaalap (EMGA) által történő finanszírozására vonatkozó részletes szabályok megállapításáról,

                           —

                           a Bizottság 2008. július 23-i 696/2008/EK rendelete (21) a halászati ágazatban a termelői szervezetek által elfogadott egyes szabályok tagsággal nem rendelkező termelőkre való kiterjesztése tekintetében a 104/2000/EK tanácsi rendelet részletes alkalmazási szabályainak megállapításáról,

                           —

                           a Bizottság 2009. március 19-i 248/2009/EK rendelete (22) a halászati és akvakultúra-termékek piacának közös szervezése keretében a termelői szervezetek elismerésével, valamint az ármegállapítással és az intervencióval kapcsolatos tájékoztatás tekintetében a 104/2000/EK tanácsi rendelet alkalmazásának részletes szabályairól.

               (4)

               Mivel a 1379/2013/EU rendeletnek a termelői szervezetek elismeréséről, a szabályok kiterjesztéséről, a termelés és az értékesítés tervezéséről, az ágazatközi szervezetek elismeréséről, az árakról, az intervencióról és az értesítésekről szóló rendelkezései 2014. január 1-jétől alkalmazandók, a 347/96/EK, az 1924/2000/EK, az 1925/2000/EK, a 2508/2000/EK, a 2509/2000/EK, a 2813/2000/EK, a 2814/2000/EK, a 150/2001/EK, a 939/2001/EK, az 1813/2001/EK, a 2183/2001/EK, a 2318/2001/EK, a 2493/2001/EK, a 2306/2002/EK, a 802/2006/EK, a 2003/2006/EK, a 696/2008/EK és a 248/2009/EK rendeletet helyénvaló 2014. január 1-jével hatályon kívül helyezni. Tekintettel arra, hogy a 1379/2013/EU rendeletnek a fogyasztók tájékoztatására vonatkozó rendelkezési 2014. december 13-tól alkalmazandók, a 2065/2001/EK rendeletet indokolt 2014. december 13-ával hatályon kívül helyezni.

               (5)

               Az e rendeletben előírt intézkedések összhangban vannak a halászati és akvakultúra-termékekkel foglalkozó vizsgálóbizottság véleményével,

         ELFOGADTA EZT A RENDELETET:
   1. cikk
   Hatályon kívül helyezés
   (1)   A 347/96/EK, az 1924/2000/EK, az 1925/2000/EK, a 2508/2000/EK, a 2509/2000/EK, a 2813/2000/EK, a 2814/2000/EK, a 150/2001/EK, a 939/2001/EK, az 1813/2001/EK, a 2183/2001/EK, a 2318/2001/EK, a 2493/2001/EK, a 2306/2002/EK, a 802/2006/EK, a 2003/2006/EK, a 696/2008/EK és a 248/2009/EK rendelet 2014. január 1-jével hatályát veszti.
   (2)   A 2065/2001/EK rendelet 2014. december 13-ával hatályát veszti.
   (3)   A hatályon kívül helyezett rendeletek rendelkezései a 104/2000/EK rendelet alapján felmerült kiadásokra továbbra is érvényesek.
   2. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. december 17-én.

            a Bizottság részéről

            az elnök

         José Manuel BARROSO

      (1)  HL L 17., 2000.1.21., 22. o.

      (2)  HL L 349., 1998.12.24., 1. o.

      (3)  Az Európai Parlament és a Tanács 2013. december 11-i 1379/2013/EU rendelete a halászati és akvakultúra-termékek piacának közös szervezéséről (Lásd e Hivatalos Lap 1. oldalát.)

      (4)  HL L 49., 1996.2.28., 7. o.

      (5)  HL L 230., 2000.9.12., 5. o.

      (6)  HL L 230., 2000.9.12., 7. o.

      (7)  HL L 289., 2000.11.16., 8. o.

      (8)  HL L 289., 2000.11.16., 11. o.

      (9)  HL L 326., 2000.12.22., 30. o.

      (10)  HL L 326., 2000.12.22., 34. o.

      (11)  HL L 24., 2001.1.26., 10. o.

      (12)  HL L 132., 2001.5.15., 10. o.

      (13)  HL L 246., 2001.9.15., 7. o.

      (14)  HL L 278., 2001.10.23., 6. o.

      (15)  HL L 293., 2001.11.10., 11. o.

      (16)  HL L 313., 2001.11.30., 9. o.

      (17)  HL L 337., 2001.12.20., 20. o.

      (18)  HL L 348., 2002.12.21., 94. o.

      (19)  HL L 144., 2006.5.31., 15. o.

      (20)  HL L 379., 2006.12.28., 49. o.

      (21)  HL L 195., 2008.7.24., 6. o.

      (22)  HL L 79., 2009.3.25., 7. o.


title: A Bizottság (EU) 2015/1107 végrehajtási rendelete (2015. július 8.) a Salix spp cortex egyszerű anyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, valamint az 540/2011/EU bizottsági végrehajtási rendelet mellékletének módosításáról (EGT-vonatkozású szöveg)

text:
               9.7.2015

               HU

               Az Európai Unió Hivatalos Lapja

               L 181/72

         A BIZOTTSÁG (EU) 2015/1107 VÉGREHAJTÁSI RENDELETE
   (2015. július 8.)
   a Salix spp cortex egyszerű anyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, valamint az 540/2011/EU bizottsági végrehajtási rendelet mellékletének módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 23. cikke (5) bekezdésére, összefüggésben 13. cikke (2) bekezdésével,
   mivel:

               (1)

               A Bizottsághoz 2013. április 26-án az 1107/2009/EK rendelet 23. cikke (3) bekezdésének megfelelő kérelem érkezett az Institut Technique de l'Agriculture Biologique (ITAB) vállalattól a Salix alba fakéreg egyszerű anyagként történő jóváhagyására vonatkozóan. A kérelemhez csatolták a rendelet 23. cikke (3) bekezdésének második albekezdésében előírt információkat.

               (2)

               A Bizottság felkérte az Európai Élelmiszerbiztonsági Hatóságot (a továbbiakban: Hatóság) tudományos segítségnyújtásra. A Hatóság a Bizottságnak 2014. június 3-án technikai jelentést nyújtott be a szóban forgó anyagról (2). A Bizottság 2014. november 14-én benyújtotta vizsgálati jelentését (3) és e rendelet tervezetét a Növények, Állatok, Élelmiszerek és Takarmányok Állandó Bizottságának, melyeket az említett bizottság 2015. május 29-i ülésére véglegesített.

               (3)

               A kérelmező által benyújtott dokumentáció és az Európai Gyógyszerügynökség (4) által a 2001/83/EK európai parlamenti és tanácsi irányelvvel (5) összhangban elvégzett vizsgálatok eredményei alátámasztják, hogya Salix cortex megfelel a hagyományos fitoterápia kritériumnak. Ezért indokolt a kérelem alkalmazási körét kiterjeszteni a Salix alba fakéregről a Salix spp cortex-re. Ezenfelül döntően nem növényvédelmi célokra használják, mindazonáltal növényvédő szerként is hasznos vízzel oldott formában.

               (4)

               A Bizottság úgy véli, hogy a Salix spp cortex az 1107/2009/EK rendelet 23. cikke szerinti egyszerű anyag. A Salix spp cortex növényrész és mindenütt jelen van a környezetben. A vizsgálati jelentésben részletezett alkalmazások mellett az emberek, az állatok és a környezet e hatóanyagoknak való további expozíciója várhatóan a természetben előforduló reális expozícióhoz képest elhanyagolható.

               (5)

               Ezért a Salix spp cortex várhatóan általában megfelel az 1107/2009/EK rendelet 23. cikkében megállapított követelményeknek, különösen a Bizottság vizsgálati jelentésében megvizsgált és részletezett alkalmazások tekintetében. Ezért a Salix spp cortex egyszerű anyagként való jóváhagyása indokolt.

               (6)

               Az 1107/2009/EK rendelet 6. cikkével összefüggésben értelmezett 13. cikke (2) bekezdése alapján, továbbá a jelenlegi tudományos és műszaki ismeretek fényében szükség van azonban bizonyos, e rendelet I. mellékletében meghatározott jóváhagyási feltételek előírására.

               (7)

               Az 1107/2009/EK rendelet 13. cikke (4) bekezdésének megfelelően az 540/2011/EU bizottsági végrehajtási rendelet (6) mellékletét ennek megfelelően módosítani kell.

               (8)

               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

         ELFOGADTA EZT A RENDELETET:
   1. cikk
   Az egyszerű anyag jóváhagyása
   Az I. mellékletben meghatározott Salix spp cortex egyszerű anyag az ugyanazon mellékletben foglalt feltételekkel jóváhagyásra kerül.
   2. cikk
   Az 540/2011/EU végrehajtási rendelet módosításai
   Az 540/2011/EU végrehajtási rendelet mellékletének C. része az e rendelet II. mellékletében foglaltak szerint módosul.
   3. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. július 8-án.

            a Bizottság részéről

            az elnök

         Jean-Claude JUNCKER

      (1)  HL L 309., 2009.11.24., 1. o.

      (2)  Outcome of the consultation with Member States and EFSA on the basic substance application for Salix alba bark and the conclusions drawn by EFSA on the specific points raised (A tagállamokkal és az EFSA-val való konzultáció eredménye a Salix alba fakéreg egyszerű anyagként való jóváhagyására irányuló kérelemről, továbbá a felmerülő konkrét kérdések kapcsán az EFSA által levont következtetések). 2014: EN-609.34. o.

      (3)  http://ec.europa.eu/sanco_pesticides/public/?event=homepage

      (4)  Assessment report on Salicis cortex (willow bark) and herbal preparation(s) thereof with well-established use and traditional use (A bevált orvosi alkalmazású és hagyományos felhasználású Salicis cortexre (fűzfakéreg) és növényi készítményeire vonatkozó értékelő jelentés); EMEA/HMPC/295337/2007.

      (5)  Az Európai Parlament és a Tanács 2001. november 6-i 2001/83/EK irányelve az emberi felhasználásra szánt gyógyszerek közösségi kódexéről (HL L 311., 2001.11.28., 67. o.).

      (6)  A Bizottság 2011. május 25-i 540/2011/EU végrehajtási rendelete az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

      I. MELLÉKLET

                  Közhasználatú név, azonosító szám

                  IUPAC-név

                  Tisztaság (1)

                  Jóváhagyás dátuma

                  Különös rendelkezések

                  Salix spp cortex
                  CAS-szám: nincs
                  CIPAC-szám: nincs

                  Nem alkalmazandó

                  Európai Gyógyszerkönyv

                  2015. július 1.

                  A Salix cortex használata a Salix spp cortex-ről szóló vizsgálati jelentésben (SANCO/12173/2014) megfogalmazott következtetésekkel és különösen az annak I. és II. függelékben meghatározott feltételekkel engedélyezett.

         (1)  Az egyszerű anyag azonosítására, specifikációjára és alkalmazási módjára vonatkozó további részletek a felülvizsgálati jelentésben találhatók.

      II. MELLÉKLET
      Az 540/2011/EK végrehajtási rendelet mellékletének C. része a következő bejegyzéssel egészül ki:

                     Sorszám

                     Közhasználatú név, azonosító szám

                     IUPAC-név

                     Tisztaság (1)

                     Jóváhagyás dátuma

                     Egyedi rendelkezések

                     „7

                     Salix spp cortex
                     CAS-szám: nincs
                     CIPAC-szám: nincs

                     Nem alkalmazandó

                     Európai Gyógyszerkönyv

                     2015. július 1.

                     A Salix cortex használata a Salix spp cortex-ről szóló vizsgálati jelentésben (SANCO/12173/2014) megfogalmazott következtetésekkel és különösen az annak I. és II. függelékben meghatározott feltételekkel engedélyezett.”

         (1)  Az egyszerű anyag azonosítására, specifikációjára és alkalmazási módjára vonatkozó további részletek a felülvizsgálati jelentésben találhatók.


title: A Bizottság 875/2014/EU végrehajtási rendelete ( 2014. augusztus 8. ) egyes áruk Kombinált Nómenklatúra szerinti besorolásáról

text:
               13.8.2014

               HU

               Az Európai Unió Hivatalos Lapja

               L 240/9

         A BIZOTTSÁG 875/2014/EU VÉGREHAJTÁSI RENDELETE
   (2014. augusztus 8.)
   egyes áruk Kombinált Nómenklatúra szerinti besorolásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének a) pontjára,
   mivel:

               (1)

               A 2658/87/EGK rendelet mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.

               (2)

               A 2658/87/EGK rendelet meghatározza a Kombinált Nómenklatúra értelmezésére irányadó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul vagy azt bármilyen további albontással kiegészíti, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.

               (3)

               Az említett általános szabályok értelmében a mellékletben szereplő táblázat 1. oszlopában leírt árukat a 3. oszlopban feltüntetett indokok alapján a táblázat 2. oszlopában megjelölt KN-kód alá kell besorolni.

               (4)

               Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseitől eltérő, kötelező érvényű tarifális felvilágosítást a jogosult – a 2913/92/EGK tanácsi rendelet (2) 12. cikke (6) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.

               (5)

               Az e rendeletben előírt intézkedések összhangban vannak a Vámkódexbizottság véleményével,

         ELFOGADTA EZT A RENDELETET:
   1. cikk
   A Kombinált Nómenklatúrában a melléklet táblázatának 1. oszlopában leírt árukat a táblázat 2. oszlopában megjelölt KN-kód alá kell besorolni.
   2. cikk
   Az e rendelet rendelkezéseitől eltérő, kötelező érvényű tarifális felvilágosítás – a 2913/92/EGK rendelet 12. cikke (6) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. augusztus 8-án.

            a Bizottság részéről,

            az elnök nevében,

         Martine REICHERTS

            a Bizottság tagja

      (1)  HL L 256., 1987.9.7., 1. o.

      (2)  A Tanács 1992. október 12-i 2913/92/EGK rendelete a Közösségi Vámkódex létrehozásáról (HL L 302., 1992.10.19., 1. o.).

      MELLÉKLET

                  Árumegnevezés

                  Besorolás
                  (KN-kód)

                  Indokolás

                  (1)

                  (2)

                  (3)

                  Árucikk (úgynevezett „LED-lap”) alumínium foglalatban, körülbelül 40 × 40 × 7 cm méretben, amely a következő alkotórészeket tartalmazza:

                              —

                              fénykibocsátó diódák (LED) nyomtatott áramköri lapra szerelve, 72 × 72 pixelsűrűséggel és 2 000 cd/m2 fényerővel,

                              —

                              hálózati tápcsatlakozók (bemenet és kimenet),

                              —

                              adatbeviteli csatlakozók (bemenet és kimenet),

                              —

                              pántok és lyukak több lap összeszereléséhez.

                        Az árucikkeket bemutatáskor moduláris LED-videofalban történő felhasználásra szánják. Videoprocesszort nem tartalmaz.
                  A LED-lap sem önmagában, sem más lapokhoz csatlakoztatva nem alkalmas közvetlen videoforrásból származó videokép megjelenítésére. Kizárólag olyan jelek megjelenítésére alkalmas, amelyek jelfeldolgozó és a jeleket a LED-videofal valamennyi lapja között elosztó, dedikált videoprocesszorból (úgynevezett „digitalizálóból”) származnak.
                  A lap videoprocesszorhoz kapcsolva nagyszámú (281 trillió) színű kép megjelenítésére képes.
                  Lásd a képeket (1).

                  8529 90 92

                  A besorolást a Kombinált Nómenklatúra értelmezésére vonatkozó 1. és 6. általános szabály, a XVI. áruosztályhoz tartozó Megjegyzések 2. b) pontja, valamint a 8529, a 8529 90 és a 8529 90 92 KN-kódok szövege határozza meg.
                  Objektív jellemzőit tekintve – összeszerelő-pántok, csatlakozók és a nagyszámú szín megjelenítésének képessége – a LED-lapot a 8528 59 alszám alá tartozó LED-videofalat alkotó más lapokhoz és a dedikált, külső videoprocesszorhoz való csatlakoztatásra szánták.
                  Az eredeti videojelet a videoprocesszor alakítja át és továbbítja a LED-videofalhoz. A videoprocesszor a teljes videojelet az összes lap között elosztja. Valamelyik lap hiánya vagy meghibásodása esetén a videojelet a videofal nem teljes körűen jeleníti meg. A LED-videofal egészének működése szempontjából ezért minden egyes lap lényeges alkotórésznek minősül.
                  Az árucikknek a XVI. áruosztályhoz tartozó Megjegyzések 2. a) pontja alkalmazásával történő besorolása kizárt, mivel a LED-lap önmagában és más lapokhoz csatlakoztatva is kizárólag a videoprocesszorral együtt képes működni. Következésképpen az árucikknek a 8528 vtsz. alá monitorként, és a 8531 vtsz. alá vizuális jelzőberendezésként történő besorolása kizárt.
                  Az árucikket ezért a 8529 90 92 KN-kód alá, a 8528 vtsz. alá tartozó készülékek más alkatrészeiként kell besorolni.

         (1)  A képek csupán tájékoztató jellegűek.